Alþjóðlegur baráttudagur verkamanna er haldinn hátíðlegur í meira en þrjátíu sveitarfélögum um land allt í dag . Dagskrá 1. maí hátíðarhaldanna í Reykjavík hefst með kröfugöngu frá Hlemmi klukkan 13:30 . Gengið verður niður Laugaveginn , Bankastræti , Austurstræti og niður á Ingólfstorg . Útifundur hefst síðan á Ingólfstorgi klukkan 14:10 en yfirskrift fundarins í ár er „ Jöfnum kjörin - samfélag fyrir alla . “ Fyrsta kröfugangan 1. maí 1923 Fyrsti maí er haldinn hátíðlegur sem alþjóðlegur dagur verkmanna víða um heim en dagurinn er opinber frídagur í meira en 80 löndum í Evrópu , Ameríku og Asíu . Upphaf dagsins má rekja til 4. maí 1886 þegar mannfjöldi safnaðist saman í Chicago í Bandaríkjunum til stuðnings verkfalli sem hafði hafist 1. maí til að krefjast átta stunda vinnudags . Bandaríska verkalýðssambandið , The American Federation of Labo , ákvað síðar að 1. maí yrði helgaður baráttunni fyrir styttri vinnudegi . Á hundrað ára afmæli frönsku byltingarinnar hélt Annað Alþjóðasambandið , sem var alþjóðlegt samband verkalýðs - og sósíalistaflokka , sitt fyrsta þingi í París árið 1889 . Á þinginu var ákveðið að taka upp baráttu bandarísku verkalýðshreyfingarinnar og gera kröfuna um átta stunda vinnudag að helstu kröfu verkafólks á alþjóðlegum baráttudegi , 1. maí . Í framhaldi af því var svo skorað á verkalýðssamtök um allan heim að standa fyrir því að verkafólk legði niður vinnu á þessum degi , 1. maí , til að bera fram kröfur sínar Auglýsing Hér á landi var fyrsta kröfugangan gengin þann fyrsta maí 1923 en það var virkur dagur og þurfti því fólk að taka sér frí úr vinnu ef það vildi taka þátt . Á vef ASÍ segir að kröfur verkalýðsins það ár voru meðal annars krafan um að „ þurftarlaun “ ættu að vera skattlaus , krafist var réttlátrar kjördæmaskipunar , banni við helgidagavinnu og næturvinnu og atvinnubætur greiddar gegn atvinnuleysi . Fyrsti maí var gerður löggiltur frídagur á Íslandi árið 1966 . Jöfnum kjörin - samfélag fyrir alla ASÍ , BSRB , BHM og KÍ standa að baráttufundi á Ingólfstorgi í dag en yfirskrift fundarins er Jöfnum kjörin – samfélag fyrir alla . Sólveig Anna Jónsdóttir , formaður Eflingar og Sonja Þorbergsdóttir , formaður BSRB , munu halda ræður . Á fundunum munu tónlistarkonan GDRN og Bubbi Morthens sjá um tónlistaratriði . Þess má geta að Bubbi Morthens tók lagið á baráttufundi á Lækjartorgi fyrir 39 árum , þann 1. maí 1980 , sama ár fyrsta platan hans Ísbjarnarblús kom út . Bróðir hans Þorlákur Kristinsson var einn framsögumanna kröfufundarins . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .